Atesa la necessitat de regular el calendari escolar que ha de regir per al curs 2012-2013, amb el dictamen del Consell Escolar de Catalunya, i realitzat el tràmit previ de consulta i participació amb els representants del personal al servei de les administracions públiques,
Aquesta Ordre s'aplica a tots els centres educatius no universitaris de Catalunya, públics i privats, llevat d'aquells que per la seva singularitat tinguin un calendari específic autoritzat.
Totes les referències que en aquesta Ordre es fan als serveis territorials i al seu director o directora, a la ciutat de Barcelona, cal entendre-les referides al Consorci d'Educació i al seu gerent.
2.1 El professorat dels centres educatius públics i privats no universitaris ha de reprendre en el seu centre les activitats d'organització del curs el dia 3 de setembre.
En els centres de titularitat del Departament d'Ensenyament les activitats del professorat programades al centre no acabaran abans del dia 28 de juny.
Pel que fa al professorat de l'ensenyament privat, aquesta prescripció de caràcter general s'ha d'aplicar respectant el que disposin el conveni col·lectiu del sector i la normativa laboral vigent.
La presa de possessió dels funcionaris de carrera amb destinació provisional, així com dels funcionaris interins nomenats amb anterioritat al 31 d'agost, tindrà efectes de l'1 de setembre de 2012.
Els centres hauran de prendre les mesures necessàries per tal de garantir l'inici de les activitats lectives els dies 12, 13 o 19 de setembre en funció de la data prevista d'inici de les classes dels diferents ensenyaments, d'acord amb el que disposa l'article 3.
2.2 Des del dia 3 de setembre el professorat dels centres i aules de formació de persones adultes ha de realitzar les activitats d'informació, d'acolliment i orientació i, si escau, les avaluacions inicials que permetin fer acreditacions i elaborar els itineraris formatius i, si cal, adaptar l'organització i programació general del curs; i a partir del dia 4 de setembre les activitats de matriculació.
Un cop acabades les activitats docents del mes de juny, s'han de realitzar les activitats d'avaluació final, revisió del curs, elaboració de la memòria i organització i programació de l'oferta formativa per al curs vinent, i les activitats d'informació, d'acolliment i orientació, d'entrevistes personals i, si escau, avaluacions inicials per a la inscripció de nou alumnat.
Les prescripcions laborals de caràcter general que estableix aquesta Ordre s'han d'ajustar, per als docents dels centres de formació d'adults municipals i privats autoritzats, al que disposen el conveni col·lectiu específic del sector i la normativa laboral vigent.
Als centres educatius públics i privats, el segon cicle d'educació infantil i l'educació primària començaran les classes el dia 12 de setembre.
Els ensenyaments d'educació secundària obligatòria, batxillerat i cicles formatius de grau mitjà començaran el dia 13 de setembre.
Els ensenyaments dels cicles formatius de grau superior, els ensenyaments de règim especial, de les escoles oficials d'idiomes i dels centres i aules de formació de persones adultes, les començaran no més tard del dia 19 de setembre.
Tots els ensenyaments finalitzaran les classes el dia 21 de juny.
Els centres i cicles formatius de formació professional inicial que disposen d'autorització per aplicar mesures flexibilitzadores de l'oferta, recollides al Decret 284/2011, d'1 de març, d'ordenació de la formació professional inicial, han d'ajustar les dates d'inici i d'acabament de les classes al que s'estableix en les corresponents autoritzacions.
Els directors i les directores dels serveis territorials, per circumstàncies concretes d'organització d'un centre, poden autoritzar l'endarreriment de la data de començament de les classes al centre, o en alguna etapa o règim en particular.
En tot cas, es vetllarà perquè, a excepció de causes de força major, l'inici del curs d'aquests ensenyaments no superi la data límit de 19 de setembre.
Així mateix, els directors i les directores dels serveis territorials poden autoritzar calendaris específics per als ensenyaments de règim especial d'esports.
La preparació del curs i l'aprovació d'horaris s'ha d'haver efectuat en els dies anteriors a la data d'inici de les classes.
Els centres podran programar, per a l'alumnat que inicia el segon cicle d'educació infantil, un inici de curs diferent del previst amb caràcter general, amb l'autorització prèvia del director o de la directora dels serveis territorials i que no podrà anar més enllà del 17 de setembre.
Les activitats d'avaluació dels alumnes i de les alumnes del segon curs de batxillerat i del darrer curs dels cicles formatius de grau superior s'han de programar a cada centre segons les necessitats derivades de la seva inscripció al procediment d'accés als estudis universitaris.
En tot cas, els processos d'avaluació ordinària de l'alumnat de segon curs de batxillerat han d'acabar com a molt tard el dia 31 de maig.
Les proves extraordinàries de l'educació secundària obligatòria i del primer curs de batxillerat es realitzaran entre el 2 i 4 de setembre del 2013.
Per als cicles formatius i el segon curs de batxillerat les proves extraordinàries es faran al mes de juny després de les proves ordinàries.
Horari a l'educació infantil i primària
4.1 Per a l'alumnat dels ensenyaments reglats de segon cicle d'educació infantil i d'educació primària, inclòs el d'educació especial, de tots els centres educatius de Catalunya, públics i privats, l'horari escolar comprèn normalment horari de matí i tarda i s'ha de desenvolupar entre les 8.30 i les 18 hores.
4.2 L'alumnat dels ensenyaments reglats de segon cicle d'educació infantil i d'educació primària, inclòs el d'educació especial, dels centres educatius de Catalunya, públics i privats, farà un total de 5 h lectives diàries, de les quals 3 o 3,5 seran al matí i 1,5 o 2 a la tarda.
L'horari lectiu no acabarà abans de les 16.00 h.
Així mateix, s'ha de respectar un marge mínim de dues hores de descans al migdia per a l'alumnat que asseguri el bon funcionament del servei de menjador escolar i la coordinació del professorat.
En el cas de l'alumnat que rep el Suport Escolar Personalitzat aquest mínim pot ser d'una hora i mitja.
Amb caràcter general, als centres públics de segon cicle d'educació infantil i primària, inclosos els d'educació especial, l'horari lectiu és de 9 h a 12.30 h i de 15 h a 16.30 h.
Els centres públics d'altres titularitats s'han d'ajustar al que estableixin els convenis signats entre el Departament d'Ensenyament i la titularitat.
4.3 En els centres públics de titularitat del Departament d'Ensenyament, es programaran, d'acord amb la dotació de recursos assignada i en horari escolar no lectiu, unes hores de suport personalitzat, com a mínim dos dies a la setmana, per aquells alumnes que ho requereixin i segons els criteris establerts pel Departament.
En els centres públics que el Departament determini, es complementarà l'horari lectiu amb una hora diària per a tots els alumnes, a fi de desenvolupar les habilitats que afavoreixen l'assoliment de les competències bàsiques.
Als centres d'ensenyament secundari l'horari escolar comprèn normalment horari de matí i tarda.
En aquest cas, en l'educació secundària obligatòria la concreció de l'horari individual i la programació d'activitats generals de centre (reunions de professorat, esports, etc.) no poden comportar més de tres tardes lliures setmanals per a cada alumne o alumna.
El batxillerat es pot organitzar en jornada intensiva.
La formació professional inicial s'organitzarà preferentment en sessions de matí o tarda, per tal de facilitar la formació de l'alumnat en centres de treball i l'accés de les persones treballadores.
Els ensenyaments de règim especial d'esports i artístics es poden organitzar en sessions de matí i tarda, en horari intensiu de matí o tarda o en altres horaris que prèviament hagi autoritzat el director o la directora dels serveis territorials corresponents.
En el marc del que disposa aquesta Ordre, els horaris dels centres amb alumnat usuari del servei de transport escolar s'han d'establir de manera que s'ajustin amb els del transport.
En aquest cas, el director o la directora dels serveis territorials ha de determinar, amb l'audiència prèvia dels consells comarcals, l'horari dels centres educatius amb alumnat usuari del servei de transport escolar, a fi de garantir la compatibilitat dels horaris dels vehicles amb els dels centres, optimitzar el transport i aconseguir el nombre mínim de rutes, el nombre màxim d'ocupació de places per vehicle i la coincidència horària per poblacions de residència de l'alumnat de les diferents etapes educatives.
Els centres educatius amb servei de transport escolar han de comunicar als serveis territorials la proposta de l'horari escolar per al curs següent no més tard del 18 de juny del 2012.
Horari als centres i aules de formació de persones adultes
7.1 Les activitats lectives als centres i aules de formació de persones adultes s'han d'organitzar en sessions de matí, tarda i vespre de dilluns a divendres, ambdós inclosos.
7.2 L'activitat de cada grup, dins l'organització setmanal, s'ha de programar en la mateixa franja horària.
7.3 El consell escolar dels centres de formació de persones adultes, o el claustre de professorat en el cas de les aules, aprovarà l'horari i l'organització del centre a l'inici de curs i, si es produeixen modificacions, a l'inici de cada trimestre.
8.1 Tenen la consideració de període de vacances escolars:
Nadal: del 22 de desembre de 2012 al 7 de gener de 2013, ambdós inclosos.
Setmana Santa: del 23 de març a l'1 d'abril de 2013, ambdós inclosos.
8.2 Així mateix, tenen la consideració de dies festius els que determini la disposició corresponent del Departament d'Empresa i Ocupació i els dos dies de festa local.
8.3 En el marc d'aquest calendari escolar, en els ensenyaments de segon cicle d'educació infantil i de primària, els centres poden establir quatre dies festius de lliure disposició.
En la resta d'ensenyaments, els centres poden establir tres dies festius de lliure disposició.
Aquests dies de lliure disposició no poden coincidir amb els d'inici i final de les classes de cada trimestre, s'han de preveure en la programació general del centre i s'han de comunicar als serveis territorials.
Aquests dies de lliure disposició es distribuiran equitativament entre els tres trimestres.
Excepcionalment, els serveis territorials podran autoritzar la proposta per part de la direcció dels centres d'establir els dies de lliure disposició consecutius en un mateix trimestre, amb l'aprovació prèvia del consell escolar del centre.
Els consells escolars municipals, un cop determinats els calendaris de festivitats locals, nacionals i estatals, fixaran els dies que convindria que adoptessin tots els centres del mateix municipi.
La direcció del centre públic o la titularitat del centre privat ha d'adreçar als serveis territorials qualsevol sol·licitud raonada d'autorització de modificació excepcional del calendari o de l'horari escolar, respecte al que preveu amb caràcter general aquesta Ordre.
Aquesta sol·licitud haurà de comptar amb el consens del consell escolar, mantenir el còmput total d'hores de la jornada laboral del professorat i de l'horari lectiu de l'alumnat, llevat que es compensi al llarg del curs amb altres activitats la diferència d'hores d'atenció a l'alumnat, i garantir que l'adaptació del transport escolar no suposi un increment del cost del servei.
Per a l'autorització, el director o la directora dels serveis territorials ha de tenir en compte la situació global del centre, i en el seu cas dels centres de la zona i, quan escaigui, la coherència per a l'òptima prestació dels serveis escolars de transport i menjador.
La direcció del centre públic o la titularitat del centre privat podrà adreçar als serveis territorials la sol·licitud per organitzar la jornada continuada, que podrà començar a partir del 10 de juny, sempre que es compleixin els requisits esmentats.
La direcció del centre públic ha de comunicar als Serveis Territorials les decisions que es puguin prendre en relació a:
L'organització de la jornada continuada el 21 de desembre de 2012.
L'organització de la jornada continuada el 21 de juny de 2013.
L'organització de l'ampliació horària d'acord a projectes de centre, sense que suposi increment de dotació de recursos.
En el cas de les ZER, l'organització de les reunions de claustre de professors que ocupin part de l'horari lectiu de tarda per un màxim de dues tardes mensuals.
10.1 L'aprovació de l'horari escolar i de les seves modificacions excepcionals per part del consell escolar s'ha de fer per consens i, si no és possible arribar-hi, s'ha d'aprovar amb el vot favorable d'un mínim de tres quartes parts dels membres assistents del consell escolar.
En cas que no s'assoleixi aquest acord, la direcció del centre ho ha de comunicar al/a la director/a dels serveis territorials no més tard del 18 de juny, per tal que pugui resoldre tenint en compte, sempre que sigui possible, l'acord majoritari dels centres del municipi.
10.2 El calendari previst en aquesta disposició amb totes les concrecions autoritzades, així com l'horari marc setmanal (amb distinció de les activitats reglades i les activitats extraescolars i complementàries), l'ha d'aprovar el consell escolar del centre durant la primera quinzena del mes de juny i s'ha de comunicar per la direcció del centre públic o la titularitat del centre privat al director o a la directora dels serveis territorials corresponents no més tard del dia 22 de juny.
En el mateix termini el calendari s'ha d'exposar en el tauler d'anuncis del centre, on ha de romandre exposat durant tot el curs escolar.
És responsabilitat de la direcció del centre públic o de la titularitat del centre privat el compliment d'aquesta Ordre i correspon a la Inspecció d'Educació la supervisió i el control de la seva aplicació.
Els centres educatius que el dia 12 de setembre de 2012 hagin finalitzat el procés de matriculació de l'alumnat podran iniciar en aquella data les activitats lectives d'educació secundària obligatòria, de batxillerat i cicles formatius de grau mitjà.
En aquest cas podran establir quatre dies festius de lliure disposició.